На основу Одлуке Градске управe за урбанизам, просторно планирање и изградњу објеката Града Сремска Митровица о расписивању Јавног позива за суфинансирање мера енергетске санације породичних кућа и станова које се односе на унапређење термичког омотача, термотехничких инсталација и уградње соларних колектора за централну припрему потрошне топле воде на територији Града Сремска Митровица за 2022. годинуброј 401-628/2022-VI од 18.05.2022. године и Правилникa о суфинансирању мера енергетске санације породичних кућа и станова које се односе на унапређење термичког омотача, термотехничких инсталација и уградњу соларних колектора за централну припрему потрошне топле воде по јавном позиву Управе за финансирање и подстицање енергетске ефикасности ЈП1/22 („Службени лист Града Сремска Митровица“ број 7/2022) (у даљем тексту: Правилник), Комисија за реализацију мера енергетске санације Града Сремска Митровица (у даљем тексту: Комисија) дана 08.07.2022. године расписује

**ЈАВНИ ПОЗИВ**

**за суфинансирање мера енергетске санације породичних кућа и станова које се односе на унапређење термичког омотача, термотехничких инсталација и уградње соларних колектора за централну припрему потрошне топле воде**

**на територији Града Сремска Митровица за 2022. годину**

I. ПРЕДМЕТ И МАКСИМАЛНА ВИСИНА БЕСПОВРАТНИХ СРЕДСТАВА ЗА СУФИНАНСИРАЊЕ

Предмет суфинансирања обухвата следеће МЕРЕ енергетске ефикасности:

**1) заменa спољних прозора и врата и других транспарентних елемената термичког омотача са одговарајућим термичким својствима према негрејаним просторијама ЗА ПОРОДИЧНЕ КУЋЕ И СТАНОВЕ.**

Ова мера обухвата и пратећу oпрему за прозоре/врата, као што су окапнице, прозорске даске, ролетне, капци и др, као и пратеће грађевинске радове на демонтажи и правилној монтажи прозора/врата, као што је демонтажа старих прозора/врата и одвоз на депонију, правилна монтажа прозора, обрада око прозорa/врата гипс-картон плочама, глетовање, обрада ивица и кречење око прозора/врата са унутрашње стране зида.

**Удео средстава подстицаја износи максимално 50% од вредности укупне инвестиције са ПДВ-ом по појединачној пријави, а максимално 140.000,00 динара са ПДВ-ом**.

Неопходно је да буду испуњени следеће критеријуми енергетске ефикасности:

1. Спољна столарија са следећим минималним техничким карактеристикама (U-коефицијент прелаза топлоте):

- U≤ 1,5 W/m2K за прозоре и балконска врата

- U ≤ 1,6 W/ m2K за спољна врата.

**2) постављање и набавка материјала за термичку изолацију зидова, подова на тлу и осталих делова термичког омотача према негрејаном простору, осим** **термичке изолације за таваницу и испод кровног покривача за ПОРОДИЧНЕ КУЋЕ.**

Укупан износ средстава подстицаја која се додељују за ову меру, представља мањи износ од:

1. **50% од вредности укупне инвестиције са ПДВ-ом, а максимално 210.000,00 динара са ПДВ-ом, и;**
2. **износа који се добија множењем површине из достављене профактуре, са износом од 2.000,00 динара са ПДВ-ом.**

Неопходно је да буде испуњен следећи критеријум енергетске ефикасности:

1. Спољни зид на породичним кућама следећих карактеристика:

- минимална дебљина за термичку изолацију износи 10 cm, осим уколико нема техничких могућности да се постави та дебљина изолације. Боја спољашњег омотача/фасаде треба да буде усклађена са традиционалном локалном архитектуром, избегавајући тренд јарких и рефлектујућих неадекватних колорита.

**3) набавка и инсталација котлова на природни гас, грејачa простора, или замена постојећег грејача простора (котао или пећ) ефикаснијим, за ПОРОДИЧНЕ КУЋЕ И СТАНОВЕ.**

**Удео средства подстицаја износи 50% од вредности укупне инвестиције са ПДВ-ом по појединачној пријави, а максимално 85.000,00 динара са ПДВ-ом.**

Неопходно је да буде испуњен следећи критеријум енергетске ефикасности:

- минимални степен корисности котла (грејача простора) на природни гас износи 90%.

**4) набавка и инсталација котлова на биомасу (дрвни пелет, брикет, сечка), грејачa простора, или замена постојећег грејача простора (котао или пећ) ефикаснијим, ЗА ПОРОДИЧНЕ КУЋЕ И СТАНОВЕ.**

**Удео средства подстицаја износи 50% од вредности укупне инвестиције са ПДВ-ом по појединачној пријави, а максимално 110.000,00 динара са ПДВ-ом за котлове на биомасу (пелет и сечка).**

Неопходно је да буде испуњен следећи критеријум енергетске ефикасности:

- минимални степен корисности котла (грејача простора) на биомасу (дрвни пелет, брикет, сечка) износи 85%.

**5) замена постојеће или уградња нове цевне мреже, грејних тела-радијатора и пратећег прибора ЗА ПОРОДИЧНЕ КУЋЕ И СТАНОВЕ (за ову меру се може конкурисати само заједно са мером замене постојећег грејача простора (котао или пећ) ефикаснијим из става 1. тачка 3) или 4), овог одељка**).

**Удео средства подстицаја износи 50% од вредности укупне инвестиције са ПДВ-ом по појединачној пријави, а максимално 120.000,00 динара са ПДВ-ом.**

**6) набавка и уградње топлотних пумпи и пратеће инсталације грејног система (грејач простора или комбиновани грејач) ЗА ПОРОДИЧНЕ КУЋЕ.**

**Удео средства подстицаја износи 50% од вредности укупне инвестиције са ПДВ-ом по појединачној пријави, а максимално 250.000,00 динара са ПДВ-ом.**

**7) набавка и уградње соларних колектора у инсталацију за централну припрему потрошне топле воде за грејање санитарне потрошне топле воде и пратеће инсталације грејног система ЗА ПОРОДИЧНЕ КУЋЕ.**

Укупан износ средстава подстицаја која се додељују за ову меру, представља мањи износ од::

1. **50% од вредности укупне инвестиције са ПДВ-ом, а максимално 140.000,00 динара са ПДВ-ом, и;**
2. **износа који се добија множењем количине топле воде из достављене профактуре, са износом од 650,00 динара са ПДВ-ом.**

Домаћинстава (за породичне куће и станове) не могу да конкуришу за више од једне мере енергетске ефикасности из овог одељка, осим за мере из става 1. тач. 3), 4) и 5) овог одељка.

Укупно планирана средства које Град Сремска Митровица заједно са средствима Управе за финансирање и подстицање енергетске ефикасности додељује путем овог конкурса износе 7.500.000,00 динара.

Додатни услови за доделу средстава подстицаја за енергетску санацију стамбених објекта:

1. За меру из става 1. тачка 2) овог одељка средства подстицаја за термичку изолацију неће се одобравати за појединачне етаже стамбених објеката. Уколико стамбени објекат има два или више власника, пријаву подноси један од власника уз писмену сагласност осталих власника. Сутерени чији је фасадни зид обложен каменом или сличним материјалом не морају се термички изоловати.
2. Двојни објекти различитих власника као и објекти у низу третирају се као засебни објекти.

За меру из става 1. тачка 1) овог одељка средства се неће одобравати за набавку и уградњу појединачних прозора и врата уколико се тиме не постиже потпуна замена прозора и врата на објекту.

Средства се неће одобравати за набавку улазних врата стамбених објеката која нису у директној вези са грејаним простором.

За стамбене објекте са више етажа једног власника, средства се могу користити за замену столарије на једној или свим етажама с тим да замена столарије на свакој од етажа мора бити комплетна.

Власници појединачних етажа у стамбеном објекту подносе појединачне пријаве за замену столарије.

II. КОРИСНИЦИ СРЕДСТАВА

Kорисници бесповратних средстава су домаћинства (породичне куће и станови) изузев:

1. власника посебних делова стамбено-пословног објеката који не служе за становање;
2. власника стамбених објеката који су у претходне две године после достављања Решења о додели бесповратних средстава за сличне активности одустали од спровођења активности.

III. УСЛОВИ ПРИЈАВЕ НА ЈАВНИ ПОЗИВ

Право учешћа на јавном позиву имају домаћинства која станују у породичним кућама и становима и испуњавају следеће услове:

1. да је подносилац пријаве:
   1. власник објекта, или
   2. ако подносилац пријаве није власник, онда да подносилац пријаве има пријаву боравка на адреси објекта за који подноси пријаву, и тада је потребно уз пријаву поднети писану сагласност власника објекта;
   3. да подносилац пријаве и чланови домаћинства имају пријављено пребивалиште/боравиште у тренутку објављивања јавног позива;
2. да подносилац пријаве поседује један од следећих доказа за стамбени објекат:

- доказ о изградњи објекта пре доношења прописа о изградњи,

- грађевинску дозволу добијену кроз редован поступак обезбеђења дозволе,

- грађевинску дозволу добијену из поступка легализације,

- решење о озакоњењу,

- доказ да је покренут поступак озакоњења објекта;

1. да је подносилац пријаве измирио доспеле обавезе по основу пореза на имовину;
2. да је објекат настањен и уз пријаву приложити копију рачуна за електричну енергију где се види да је потрошња електричне енергије у објекту у претходном месецу минимално 30 kwh.
3. не прихватају се трошкови радова, набавке материјала и опреме који настану пре првог обиласка Комисије за преглед и оцену поднетих захтева за суфинансирање пројеката енергетске ефикасности.

Уколико има више од једног власника породичне куће, потребно је доставити сагласност осталих власника приликом пријаве.

Уколико подносилац пријаве није власник породичне куће, потребно је доставити писану сагласност власника.

IV. НЕПРИХВАТЉИВИ ТРОШКОВИ

Не прихватају се трошкови радова, набавке материјала и опреме који настану пре првог обиласка Комисије за преглед и оцену поднетих захтева за суфинасирање пројеката енергетске ефикасности.

Неприхватљиви трошкови – Трошкови који неће бити финансирани јавним позивом из буџета Града Сремска Митровица су:

1. Трошкови који су у вези са набавком опреме: царински и административни трошкови,
2. Трошкови у вези са одобравањем и спровођењем кредитног задужења: трошкови одобравања кредита, трошкови камата, трошкови кредитног бироа, трошкови осигурања кредита и сл.
3. Рефундација трошкова за већ набављену опрему и извршене услуге (плаћене или испоручене).
4. Набавка опреме коју подносилац захтева за бесповратна средства сам производи или за услуге које подносилац захтева сам извршава.
5. Други трошкови који нису у складу са мерама енергетске санације.

V. ОБАВЕЗНА ДОКУМЕНТАЦИЈА УЗ ПРИЈАВУ НА ЈАВНИ ПОЗИВ

Пријава коју на јавни позив подносе домаћинства (за породичне куће и станове) нарочито садржи:

1. потписан и попуњен Пријавни образац за суфинасирање мера енергетске ефикасности (Прилог 1) са попуњеним подацима о мери за коју се конкурише и о стању грађевинских (фасадних) елемената и грејног система објекта;
2. очитане личне карте, односно фотокопије личних карата које не садрже уграђен чип, за сва физичка лица која живе на адреси породичне куће или стана за које се подноси пријава. За малолетна лица доставити очитане здравствене књижице;
3. фотокопију рачуна за утрошену електричну енергију за стамбени објекат за који се конкурише за последњи месец, ради доказа да се живи у пријављеном стамбеном објекту (препоручује се да минимална потрошња не може бити мања од 30 kWh месечно);
4. фотокопију уговора о прикључењу на гасоводну мрежу закљученог са ЈП „Срем-гас“, односно потврду о могућности прикључења на гасоводну мрежу (за меру набавке котла на природни гас);
5. предмер и предрачун/профактура за опрему са уградњом издату од привредног субјекта са листе директних корисника (привредних субјеката) (Прилог 2) коју је објавио Град Сремска Митровица;
6. изјава о члановима домаћинства са фотокопијом личних карата за сваког члана домаћинства са јасно видљивом адресом становања;
7. копију решења о утврђивању пореза на имовину за 2022. годину;
8. уверење о измиреним доспелим обавезама по основу пореза на имовину не старије од дана објављивања позива (прибавља се од Градске управе за буџет и локални економски развој Града Сремска Митровица, шалтер бр. 2 градског услужног центра);
9. копију грађевинске дозволе или другог документа којим се доказује легалност објекта;
10. лист непокретности не старији од дана објављивања позива (Комисија прибавља по службеној дужности);
11. потписана изјава о сагласности да орган за потребе поступка може извршити увид, прибавити и обрадити податке о чињеницама о којима се води службена евиденција, а који су неопходни у поступку одлучивања (Прилог 3).

VI. ПРЕУЗИМАЊЕ ДОКУМЕНТАЦИЈЕ ЗА ЈАВНИ ПОЗИВ

Конкурсна документација за Јавни позив може се преузети на интернет страници Града Сремска Митровица [www.sremskamitrovica.rs](http://www.sremskamitrovica.rs), или на писарници у згради Градске управе (Градски услужни центар) и садржи:

1. Комплетан текст Јавног позива,
2. Прилог 1 - за грађане - Пријавни образац и образац о стању породичних кућа и станова
3. Прилог 2 - Листа привредних субјеката/извођача радова са које грађани бирају једног извођача и од којег морају да прибаве предрачун са ценом за опрему и уградњу.
4. Прилог 3 - Потписана изјава о сагласности
5. Прилог 4 - Критеријуми за избор пројеката.

VII. МЕСТО И РОК ДОСТАВЈЬАЊА ПРИЈАВА

Рок за подношење пријава на Јавни позив је 21 (двадесетједан) дан од дана објављивања на званичној интернет страници и огласној табли Града Сремска Митровица.

**Јавни позив је отворен до 29.07.2022. године.**

Попуњен, потписан и одштампан пријавни образац у три примерка (један оригинал и две копије) и пратећа документација достављају се у затвореној коверти са назнаком:

**„Пријава на Јавни позив за суфинансирање мера енергетске санације, породичних кућа и станова које се односе на унапређење термичког омотача, термотехничких инсталација и уградње соларних колектора за централну припрему потрошне топле воде - НЕ ОТВАРАТИ“**,

са контакт подацима подносиоца (име, презиме, адреса) на полеђини коверте.

Пријава се предаје лично на писарници у згради Градске управе Града Сремска Митровица (Градски услужни центар), или препоручено поштом на адресу: Градска управа за урбанизам, просторно планирање и изградњу објеката Града Сремска Митровица - Комисијa за реализацију мера енергетске санације, Светог Димитрија 13, 22000 Сремска Митровица.

За све додатне информације и обавештења у вези Јавног позива можете се обратитина контакт телефоне 022/610-156 и 022/215-2095 или електронску адресу smkler@gmail.com.

Сва питања и одговори биће објављени на интернет страници Града Сремска Митровица, [www.sremskamitrovica.rs](http://www.sremskamitrovica.rs).

Благовременом доставом сматра се препоручена пошиљка предата пошти најкасније до истека последњег дана утврђеног рока за предају конкурсне документације (печат поште), без обзира на датум приспећа. Пријаве послате на било који други начин (нпр. факсом или електронском поштом) неће бити узете у разматрање.Неблаговремене и непотпуне пријаве се неће разматрати.

VIII. КРИТЕРИЈУМИ ЗА ИЗБОР ПРОЈЕКАТА

Критеријуми за избор пројеката су следећи:

1. постојеће стање у погледу термичке изолације објекта;
2. постојећи начин грејања;
3. постојеће карактеристике спољне столарије;
4. К фактор заузетости површине;
5. коришћење субвенција за енергетску санацију (средства града/републике).

Детаљни начин бодовања према наведеним критеријумима је дат у Прилогу 4.

IX. ОЦЕЊИВАЊЕ, УТВРЂИВАЊЕ ЛИСТЕ И ИЗБОР ДОМАЋИНСТАВА

Оцењивање и рангирање пројеката домаћинстава, врши се у складу са Правилником и применом критеријума из одељка VIII Јавног позива.

Комисија за реализацију мера енергетске санације Града Сремска Митровица (у даљем тексту: Комисија) разматра пријаве и у складу са условима из одељка III и утврђује јединствену прелиминарну ранг листу крајњих корисника за све мере енергетске ефикасности из јавног позива на основу бодовања према критеријумима из одељка VIII Јавног позива.

Јединствену прелиминарну ранг листу крајњих корисника Комисија објављује на огласној табли Града Сремска Митровица и званичној интернет страници Града Сремска Митровица.

Подносиоци пријава имају право увида у поднете пријаве и приложену документацију по утврђивању јединствене прелиминарне ранг листе крајњих корисника у року од три дана од дана објављивања листе у складу са ставом 3. овог одељка.

На јединствену прелиминарну ранг листу крајњих корисника подносиоци пријава имају право приговора Комисији у року од осам дана од дана њеног објављивања. Приговор се подноси на писарницу Градске управе (Градски услужни центар).

Комисија је дужна да размотри поднете приговоре на јединствену прелиминарну ранг листу крајњих корисника као и да донесе одлуку о приговору, која мора бити образложена, у року од 15 дана од дана његовог пријема и на основу донетих одлука донесе ревидирану прелиминарну листу.

На основу ревидиране прелиминарне листе Комисија врши теренски обилазак ради увида у стање стамбених објеката са те листе закључно са редним бројем подносиоца пријаве до којег су обезбеђена укупна средства за субвенционисање.

Уколико је Комисија приликом теренског обиласка из става 7. овог одељка утврдила да је подносилац пријаве дао неистините податке у пријави Комисија га елиминише из ревидиране прелиминарне листе и уместо њега спроводи теренски обилазак првог следећег на листи код кога није вршен теренски обилазак.

Приликом теренског обиласка уз обавезно присуство подносиоца захтева комисија сачињава записник у два примерка, при чему један остаје подносиоцу пријаве, а један задржава Комисија. У записнику Комисија потврђује да ли су мере наведене у предмеру и предрачуну који је грађанин поднео приликом пријаве на јавни позив прихватљиве.

На основу записника из става 9. овог одељка Комисија сачињава предлог коначне листе крајњих корисника.

Предлог коначне листе крајњих корисника Комисија објављује на огласној табли Града Сремска Митровица и званичној интернет страници Града Сремска Митровица.

На предлог коначне листе крајњих корисника подносиоци пријава код којих је извршен теренски обилазак, имају право приговора Комисији у року од осам дана од дана објављивања предлога коначне листе крајњих корисника. Приговор се подноси на писарницу Градске управе (Градски услужни центар).

Комисија је дужна да одлучи по приговорима из става 10. овог одељка у року од 15 дана од дана пријема приговора и након одлучивања по свим приговорима сачини коначну листу крајњих корисника.

Градско веће Града Сремска Митровица доноси Одлуку о додели бесповратних средстава крајњим корисницима за спровођење мера енергетске санације, на основу чега се закључују уговори.

X. НАЧИН РЕАЛИЗАЦИЈЕ ДОДЕЉЕНИХ СРЕДСТАВА

Град Сремска Митровица ће вршити пренос средстава искључиво привредним субјектима - извођачима радова, а не домаћинствима, након што грађанин изврши целокупну уплату извођачу радова и након завршетка реализације мере.

Услов да се пренесу средства извођачу радова је потврда Комисије да су радови изведени како је предвиђено предмером и предрачуном који је грађанин предао када се пријавио за меру као и у складу са записником Комисије приликом првог изласка.

Грађанин мора имати уредну документацију (рачуне и атесте) које ће доставити надлежној Комисији.

Град Сремска Митровица ће вршити пренос средстава изабраним извођачима радова у складу са закљученим уговором. Грађанин ће сам сносити трошкове изведених радова који буду већи од износа субвенције наведене у одељку I (максималног износа бесповратних средстава Града Сремска Митровица).

Контролу извршења уговорених обавеза извршиће надлежни органи који су задужени за урбанизам односно заштиту животне средине, у сарадњи са Комисијом.

Уколико грађанин није средства наменски утрошио, или радови нису изведени у складу са предмером и предрачуном који је грађанин поднео приликом пријаве, Град Сремска Митровица неће уплатити средства додељена јавним позивом.

Уколико из неког разлога грађанин не може да реализује набавку од одабраног извођача радова, има право да изврши набавку од другог са листе и да о томе, пре реализације набавке, обавести Комисију и достави јој нову профактуру/предрачун, с тим да износ не може бити већи од одобреног.

Број: 401-738/2022-VI

Датум: 08.07.2022. године

Сремска Митровица

**КОМИСИЈА**

**Милош Мишковић, председник**